Diari Oficial de la Generalitat Valenciana


Sumari del DOGV 9341, del 17-05-2022 (2022/4080)

ORDRE 6/2022, de 10 de maig, de la Conselleria d'Innovació, Universitats, Ciència i Societat Digital, per la qual s'estableixen i autoritzen els plans d'estudis conduents a l'obtenció del títol de grau en Ensenyaments Artístics Superiors de Música, especialitat de Direcció i del títol de grau en Ensenyaments Artístics Superiors de Música, especialitat d'Interpretació, itinerari Cant, del Conservatori Superior de Música «Salvador Seguí» de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9341

Data del DOGV
:   17-05-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/4080


Data del document
:   10-05-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Correcció d'errades

 Descriptors 

:   * Conselleria d'Innovació, Universitats, Ciència i Societat Digital
    * centre d'ensenyament

ORDRE 6/2022, de 10 de maig, de la Conselleria d'Innovació, Universitats, Ciència i Societat Digital, per la qual s'estableixen i autoritzen els plans d'estudis conduents a l'obtenció del títol de grau en Ensenyaments Artístics Superiors de Música, especialitat de Direcció i del títol de grau en Ensenyaments Artístics Superiors de Música, especialitat d'Interpretació, itinerari Cant, del Conservatori Superior de Música «Salvador Seguí» de Castelló. [2022/4080]  
Preàmbul  
  
El Reial decret 631/2010, de 14 de maig, pel qual es regula el contingut bàsic dels ensenyaments artístics superiors de Música establits en la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, determina en l'article 4.2 que les especialitats dels ensenyaments artístics superiors en Música són les següents: Composició, Direcció, Interpretació, Musicologia, Pedagogia, Producció i gestió, i Sonologia.  
L'esmentat Reial decret estableix en l'article 7.1 que les «Administracions educatives, vista la proposta dels centres, establiran el pla d'estudis, completant fins al total de 240 crèdits els mínims fixats en aquest reial decret de conformitat amb els criteris següents:  
  
a) Cadascuna de les matèries s'organitzarà en una o més assignatures, assenyalant les competències, el contingut i el nombre de crèdits per a cadascuna i el curs o els cursos en què s'hauran de realitzar, i es podran incrementar els continguts i els crèdits mínims fixats.  
b) El pla d'estudis es podrà completar amb altres matèries, a més de les establides en aquest reial decret, que es concretaran en assignatures.  
  
c) Es podran establir assignatures optatives que desenvolupen continguts la finalitat de les quals siga la d'actualitzar, completar o ampliar la formació de l'alumnat».  
Així mateix, també estableix en l'article 7.3 que les «administracions educatives, vista la proposta dels centres, en establir els corresponents plans d'estudis, podran disposar diversos itineraris acadèmics en cadascuna de les especialitats a què es refereix el present reial decret».  
  
En l'àmbit de la Generalitat, el Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors i es determina el marc normatiu per a la implantació dels plans d'estudis corresponents als títols oficials en els diferents ensenyaments artístics en l'àmbit de la Comunitat Valenciana assenyala en l'article 7.1 que «l'organització i distribució general dels 240 crèdits ECTS de cada pla d'estudis es farà de conformitat amb el que estableixen, en el que siga aplicable, els reials decrets 630 a 635/2010, de 14 de maig, i amb el que disposa aquest decret». En l'article 7.3 assenyala que «els centres impartiran les especialitats i itineraris que expressament els siguen autoritzats. De conformitat amb el que estableix aquest decret, organitzaran el pla d'estudis i la seua distribució en assignatures per semestres; igualment, realitzaran les guies docents corresponents a les assignatures, que hauran de ser públiques».  
  
Així mateix, la disposició final primera d'aquest decret habilita al conseller o a la consellera amb competències en matèria d'educació superior per a autoritzar els plans d'estudis dels centres d'ensenyaments artístics superiors de conformitat amb aquell.  
Finalment, el Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyaments Artístics de la Comunitat Valenciana (ISEACV), estableix en l'article 2, titulat «Adscripció del personal docent i d'administració i serveis dels centres que es consignen en l'annex II d'aquest decret», el següent: «D'acord amb el que disposa l'article 16 de la Llei 8/2007, de 2 de març, de la Generalitat, els centres superiors d'ensenyaments artístics de titularitat de la Generalitat, que es recullen en l'annex II d'aquest decret, els ensenyaments artístics superiors que s'imparteixen, i els seus mitjans humans, tant docents com d'administració i serveis, així com els mitjans materials, queden integrats orgànicament i funcionalment en l'Institut Superior d'Ensenyaments Artístics de la Comunitat Valenciana». Entre aquests centres figura el Conservatori Superior de Música «Salvador Seguí» de Castelló, que ha sigut consultat degudament per a l'elaboració i aprovació d'aquesta ordre.  
  
En conseqüència, per mitjà de la present ordre s'estableix i s'autoritza el pla d'estudis del Conservatori Superior de Música «Salvador Seguí» de Castelló, conduent a l'obtenció del títol de grau en Ensenyaments Artístics Superiors de Música, especialitat Direcció i el títol de grau en Ensenyaments Artístics Superiors de Música, especialitat Interpretació, itinerari Cant.  
Per tot el que s'ha exposat, conforme amb el Consell de Direcció de l'Institut Superior d'Ensenyaments Artístics de la Comunitat Valenciana, informat el Consell Valencià d'Universitats i de Formació Superior, d'acord amb la proposta de la directora general d'Universitats, de data 22 de febrer de 2021, i en exercici de les atribucions conferides per la disposició final primera del Decret 48/2011, adés esmentat, i per l'article 28.e de la Llei 5/1983, de 30 de desembre, del Consell,  
  
  
  
ORDENE  
  
Article 1. Objecte  
La present ordre té per objecte l'establiment i l'autorització dels plans d'estudis conduents a l'obtenció del títol de grau en Ensenyaments Artístics Superiors de Música, especialitat de Direcció i del títol de grau en Ensenyaments Artístics Superiors de Música, especialitat d'Interpretació, itinerari Cant, en el Conservatori Superior de Música «Salvador Seguí» de Castelló, de conformitat amb el qual estableixen el Reial decret 631/2010, de 14 de maig, pel qual es regula el contingut bàsic dels ensenyaments artístics superiors de Música establits en la Llei orgànica 2/2006, de 3 de maig, d'educació; i el Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors, i es determina el marc normatiu per a la implantació dels plans d'estudis corresponents als títols oficials en els diferents ensenyaments artístics superiors, en l'àmbit de la Comunitat Valenciana.  
  
  
Article 2. Títol de grau en Ensenyaments Artístics Superiors de Música  
La superació dels ensenyaments artístics superiors de Música en l'especialitat de Direcció, donarà lloc a l'obtenció del títol de grau en Ensenyaments Artístics Superiors de Música, en aquesta especialitat. Així mateix, la superació dels ensenyaments artístics superiors de Música en l'especialitat d'Interpretació, itinerari Cant, donarà lloc a l'obtenció del títol de grau en Ensenyaments Artístics Superiors de Música, en aquesta especialitat. Aquests títols tenen caràcter oficial i validesa acadèmica i professional en tot el territori nacional segons estableix el Reial decret 631/2010, de 14 de maig.  
  
Article 3. Organització del pla d'estudis  
1. El pla d'estudis conduent a l'obtenció del títol de grau en Ensenyaments Artístics Superiors de Música, en l'especialitat de Direcció, així com el conduent a l'obtenció del títol de grau en Ensenyaments Artístics Superiors de Música, en l'especialitat d'Interpretació, conté les competències transversals, les competències generals i les competències específiques pròpies de cada especialitat que es determinen en l'annex I d'aquesta ordre.  
2. Els plans d'estudis de tots dos títols de grau en Ensenyaments Artístics Superiors de Música, comprenen quatre cursos acadèmics de 60 crèdits, conforme al Sistema Europeu de Transferència de Crèdits (ECTS), distribuïts en huit semestres, amb un total de 240 crèdits.  
3. La distribució dels 240 crèdits ECTS és la següent:  
a) Matèries i assignatures de formació bàsica, amb un mínim de 24 crèdits.  
b) Matèries i assignatures de formació obligatòria d'especialitat, amb un mínim de 102 crèdits.  
c) El treball de fi de grau, la durada del qual serà d'un mínim de 6 crèdits i es realitzarà en la fase final del pla d'estudis.  
Article 4. Autorització dels plans d'estudis  
D'acord amb el que estableix aquesta ordre, s'autoritzen els plans d'estudis del títol de grau en Ensenyaments Artístics Superiors de Música, especialitat de Direcció i del títol de grau en Ensenyaments Artístics Superiors de Música, especialitat d'Interpretació, itinerari Cant, per al Conservatori Superior de Música «Salvador Seguí» de Castelló, inclosos com a annex II.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o inferior que s'oposen al que es disposa en la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 10 de maig de 2022  
  
La consellera d'Innovació, Universitats, Ciència i Societat Digital,  
CAROLINA PASCUAL VILLALOBOS  
  
  
  
ANNEX I  
Competències pròpies del títol  
  
Competències transversals del títol de grau en Ensenyaments Artístics Superiors de Música  
En finalitzar els seus estudis superiors en Música, els graduats i les graduades han de posseir les competències transversals següents:  
  
CT1 Organitzar i planificar el treball de manera eficient i motivadora  
CT2 Recollir informació significativa, analitzar-la, sintetitzar-la i gestionar-la adequadament  
CT3 Solucionar problemes i prendre decisions que responguen als objectius del treball que es realitza  
CT4 Utilitzar eficientment les tecnologies de la informació i la comunicació  
CT5 Comprendre i utilitzar, almenys, una llengua estrangera en l'àmbit del seu desenvolupament professional  
CT6 Realitzar autocrítica cap al mateix exercici professional i interpersonal  
CT7 Utilitzar les habilitats comunicatives i la crítica constructiva en el treball en equip  
CT8 Desenvolupar raonadament i críticament idees i arguments  
CT9 Integrar-se adequadament en equips multidisciplinaris i en contextos culturals diversos  
CT10 Liderar i gestionar grups de treball  
CT11 Desenvolupar en la pràctica laboral una ètica professional basada en l'apreciació i sensibilitat estètica, mediambiental i cap a la diversitat  
  
CT12 Adaptar-se en condicions de competitivitat als canvis culturals, socials i artístics i als avanços que es produeixen en l'àmbit professional i seleccionar les vies adequades de formació continuada  
CT13 Buscar l'excel·lència i la qualitat en la seua activitat professional  
CT14 Dominar la metodologia d'investigació en la generació de projectes, idees i solucions viables  
CT15 Treballar de manera autònoma i valorar la importància de la iniciativa i l'esperit emprenedor en l'exercici professional  
CT16 Usar els mitjans i recursos al seu abast amb responsabilitat cap al patrimoni cultural i mediambiental  
CT17 Contribuir amb la seua activitat professional a la sensibilització social de la importància del patrimoni cultural, la seua incidència en els diferents àmbits i la seua capacitat de generar valors significatius  
  
  
Competències generals del títol de grau en Ensenyaments Artístics Superiors de Música  
En finalitzar els seus estudis superiors de Música, els graduats i les graduades han de posseir les competències generals següents:  
  
CG1 Conéixer els principis teòrics de la música i haver desenvolupat adequadament aptituds per al reconeixement, la comprensió i la memorització del material musical  
CG2 Mostrar aptituds adequades per a la lectura, improvisació, creació i recreació musical  
CG3 Produir i interpretar correctament la notació gràfica de textos musicals  
CG4 Reconéixer materials musicals gràcies al desenvolupament de la capacitat auditiva i saber aplicar aquesta capacitat a la seua pràctica professional  
CG5 Conéixer els recursos tecnològics propis del seu camp d'activitat i les seues aplicacions en la música preparant-se per a assimilar les novetats que s'hi produïsquen.  
CG6 Dominar un o més instruments musicals en un nivell adequat al seu camp principal d'activitat  
CG7 Demostrar capacitat per a interactuar musicalment en diferents tipus de projectes musicals participatius  
CG8 Aplicar els mètodes de treball més apropiats per a superar els reptes que se li presenten en el terreny de l'estudi personal i en la pràctica musical col·lectiva  
CG9 Conéixer les característiques pròpies del seu instrument principal, en relació a la seua construcció i acústica, evolució històrica i influències mútues amb altres disciplines  
CG10 Argumentar i expressar verbalment els seus punts de vista sobre conceptes musicals diversos  
CG11 Estar familiaritzat amb un repertori ampli i actualitzat, centrat en la seua especialitat, però obert a altres tradicions. Reconéixer els trets estilístics que caracteritzen a aquest repertori i poder descriure'ls de manera clara i completa  
CG12 Acreditar un coneixement suficient del fet musical i la seua relació amb l'evolució dels valors estètics, artístics i culturals  
CG13 Conéixer els fonaments i l'estructura del llenguatge musical i saber aplicar-los en la pràctica interpretativa, creativa, d'investigació o pedagògica  
CG14 Conéixer el desenvolupament històric de la música en les seues diferents tradicions, des d'una perspectiva crítica que situe el desenvolupament de l'art musical en un context social i cultural  
CG15 Tindre un ampli coneixement de les obres més representatives de la literatura històrica i analítica de la música  
CG16 Conéixer el context social, cultural i econòmic en què es desenvolupa la pràctica musical, amb especial atenció al seu entorn més immediat però amb atenció a la seua dimensió global  
CG17 Estar familiaritzat amb els diferents estils i pràctiques musicals que li permeten entendre, en un context cultural més ampli, el seu propi camp d'activitat i enriquir-lo  
CG18 Comunicar de manera escrita i verbal el contingut i els objectius de la seua activitat professional a persones especialitzades, amb ús adequat del vocabulari tècnic i general  
CG19 Conéixer les implicacions pedagògiques i educatives de la música en diferents nivells  
CG20 Conéixer la classificació, característiques acústiques, històriques i antropològiques dels instruments musicals  
CG21 Crear i donar forma als seus propis conceptes artístics havent desenvolupat la capacitat d'expressar-se a través d'ells a partir de tècniques i recursos assimilats  
CG22 Disposar de recursos musicals amplis i diversos per a poder crear o adaptar peces musicals així com improvisar en diferents contextos a partir del coneixement d'estils, formats, tècniques, tendències i llenguatges diversos  
CG23 Valorar la creació musical com l'acció de donar forma sonora a un pensament estructural ric i complex  
CG24 Desenvolupar capacitats per a l'autoformació al llarg de la seua vida professional  
CG25 Conéixer i ser capaç d'utilitzar metodologies d'estudi i investigació que li capaciten per al continu desenvolupament i innovació de la seua activitat musical al llarg de la seua carrera  
CG26 Ser capaç de vincular la mateixa activitat musical a altres disciplines del pensament científic, enriquint l'exercici de la seua professió amb una dimensió multidisciplinària  
CG27 Conéixer i aplicar la legislació relativa al seu àmbit professional  
  
  
Competències específiques del títol de grau en Ensenyaments Artístics Superiors de Música, en l'especialitat de Direcció  
En finalitzar els seus estudis, els graduats i les graduades en l'especialitat de Direcció han de posseir les següents competències específiques:  
  
CE1 Dominar les tècniques de Direcció que li permeten desenvolupar un sentit personal de la interpretació, fonamentat en un coneixement crític de la tradició.  
CE2 Conéixer l'estructura musical de les obres dels diferents repertoris de la tradició occidental i d'altres músiques, amb capacitat per a valorar els seus aspectes sintàctics i sonors.  
CE3 Desenvolupar habilitats auditives que li permeten reconéixer, memoritzar i reproduir una àmplia varietat de materials musicals.  
CE4 Comprendre analíticament la creació, notació i interpretació de les obres musicals des d'una concepció global.  
CE5 Dominar les tècniques bàsiques de composició.  
CE6 Conéixer les aplicacions tecnològiques en la notació, enregistrament, edició i interpretació musicals.  
CE7 Conéixer els fonaments d'acústica musical, les característiques acústiques dels instruments, les seues possibilitats tècniques, sonores i expressives, així com les seues possibles combinacions.  
CE8 Conéixer les tendències més recents de la creació musical, amb capacitat per a valorar-les aprofundint en les seues notacions i implicacions interpretatives.  
CE9 Desenvolupar la capacitat de comunicació i entesa amb els altres músics des de l'especial responsabilitat i el lideratge que comporta la professió de director.  
CE10 Transmetre verbalment pensaments musicals ben estructurats, concrets i globals, de caràcter teòric, analític, estètic i crític.  
CE11 Adquirir una personalitat artística singular i flexible que permeta adaptar-se a entorns i reptes creatius múltiples.  
CE12 Conéixer les implicacions escèniques que comporta la seua activitat professional i ser capaç de desenvolupar les seues aplicacions pràctiques en el seu àmbit de treball.  
  
  
Competències específiques del títol de grau en Ensenyaments Artístics Superiors de Música, en l'especialitat d'Interpretació  
En finalitzar els seus estudis, els graduats i les graduades en l'especialitat d'Interpretació han de posseir les competències específiques següents:  
  
CE1 Interpretar el repertori significatiu de la seua especialitat tractant de manera adequada els aspectes que l'identifiquen en la seua diversitat estilística.  
CE2 Construir una idea interpretativa coherent i pròpia.  
CE3 Demostrar capacitat per a interactuar musicalment en tota mena de projectes musicals participatius, des del duo fins als grans conjunts.  
CE4 Expressar-se musicalment amb el seu instrument/veu de manera fonamentada en el coneixement i domini en la tècnica instrumental i corporal, així com en les característiques acústiques, organològiques i en les variants estilístiques.  
CE5 Comunicar, com a intèrpret, les estructures, idees i materials musicals amb rigor.  
CE6 Argumentar i expressar verbalment els seus punts de vista sobre la interpretació, així com respondre al repte que suposa facilitar la comprensió de l'obra musical.  
CE7 Desenvolupar aptituds per a la lectura i improvisació sobre material musical.  
CE8 Assumir adequadament les diferents funcions subordinades, participatives o de lideratge que es poden donar en un projecte musical col·lectiu.  
CE9 Conéixer els processos i recursos propis del treball orquestral i d'altres conjunts dominant adequadament la lectura a primera vista, mostrant flexibilitat davant les indicacions del director i capacitat d'integració en el grup.  
CE10 Conéixer les implicacions escèniques que comporta la seua activitat professional i ser capaç de desenvolupar les seues aplicacions pràctiques en el seu àmbit de treball.  
  
  
  
Perfil professional del títol de graduat o graduada en Ensenyaments Artístics Superiors de Música  
  
Perfil professional del títol de grau en Ensenyaments Artístics Superiors de Música en l'especialitat de Direcció  
1. La persona graduada en ensenyaments artístics superiors de música en l'especialitat de direcció ha de ser un professional qualificat per a dirigir cors, orquestres, bandes de música i altres grups instrumentals, corals o mixtos. Ha de conéixer un ampli repertori vocal i instrumental i estar capacitat per a dirigir obres d'estils, llenguatges, períodes i tendències diverses.  
2. Ha de tindre profunds coneixements de la tècnica vocal i instrumental, així com de les característiques de cada instrument o grup instrumental o vocal.  
3. Haurà de demostrar habilitats de lectura musical, reconeixement auditiu i reducció de partitures. Estarà capacitat per al treball en equip amb capacitat de lideratge i comunicació.   
4. Haurà de tindre un coneixement ampli de les possibilitats que brinda la tecnologia.  
5. Haurà de conéixer la tradició interpretativa dels gèneres propis del seu camp d'activitat, amb capacitat per a valorar críticament i contribuir a la seua evolució.  
6. Haurà d'estar format per a l'exercici de l'anàlisi i del pensament musical, així com per a transmetre-ho de manera oral o escrita, i disposar d'una sòlida formació metodològica i humanística que l'ajude en la tasca d'investigació afí a l'exercici de la seua professió.  
  
Perfil professional del títol de grau en Ensenyaments Artístics Superiors de Música en l'especialitat d'Interpretació  
1. La persona graduada en ensenyaments artístics superiors de música en l'especialitat d'interpretació haurà de ser un professional qualificat amb un domini complet de les tècniques d'interpretació de l'instrument i el seu repertori, i si fa el cas, d'instruments complementaris.  
  
2. Haurà d'estar preparat per a exercir una labor interpretativa d'alt nivell d'acord amb les característiques de la seua modalitat i especialització, tant en el paper de solista com formant part d'un conjunt, així com, si fa el cas, en la seua condició d'intèrpret acompanyant de música i de dansa.  
3. Haurà de conéixer les característiques tècniques i acústiques del seu instrument, aprofundint en el seu desenvolupament històric.  
4. Haurà de tindre formació per a l'exercici de l'anàlisi i del pensament musical, i disposar d'una sòlida formació metodològica i humanística que l'ajude en la tasca d'investigació afí a l'exercici de la seua professió.